*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*92. számú előterjesztés*

Bátaszék Város Önkormányzat Képviselő-testületének 2024. május 22-én

16.00 órakor megtartandón ülésére

Javaslat központosított közbeszerzés keretében történő energia beszerzésre

|  |
| --- |
| **Előterjesztő:** dr. Bozsolik Róbert polgármester**Készítette**: dr. Firle-Paksi Anna aljegyző Tóthné Lelkes Erika pénzügyi irodavezető  **Törvényességi ellenőrzést végezte:** Takaróné dr. Mihó Beatrix mb.hatósági irodavezető**Tárgyalja:**PG Bizottság: 2024. 05. 20. |

**Tisztelt Képviselő-testület!**

A 2023. évben a Kormányzati szándék az volt, hogy a kormányzati szervek továbbá a területi és települési önkormányzatok a minél kedvezőbb feltételek elérése érdekében csatlakozzanak a Közbeszerzési és Ellátási Főigazgatóság központosított földgáz- és villamosenergia-keretközbeszerzési eljárásához, így biztosítsák a szükséges energiát.

Az előzőekben említett ajánlást szem előtt tartva,- a meglévő információk birtokában a legoptimálisabbnak tűnő eljárásként - Önkormányzatunk is a központosított közbeszerzés mellett döntött, ennek keretében szereztük be a villamos energiát és a gázenergiát is, a két eljárást két különböző szakértővel, eltérő időpontokban bonyolítottuk le. A gázbeszerzés esetén egyedi ajánlatkérőként léptünk fel, a villamos energia beszerzésnél csoportos eljárásban vettünk részt.

A meglévő szerződéseink fix árral, 1 év határozott időtartamra kerültek megkötésre, a földgáz esetében 2024. szeptember 30-ig, a villamos energia esetében 2024. december 31-ig biztosított az ellátás. Ennek megfelelően ez évben is döntést kell hoznunk a további időszakot érintő energiabeszerzésről.

A becsült értéktől függően - hasonlóan az előző évhez - esetünkben a Kbt. harmadik része szerint az uniós értékhatár alatti beszerzés lefolytatása szükséges, mely alapján Önkormányzatok energiabeszerzési lehetőségei az alábbiak:

1. közbeszerzési eljárás lefolytatása a Kbt. 117. § szerint, vagy a Kbt. Második Részében meghatározott szabályok szerinti eljárásrend alapján,

2. Önként csatlakozóként a 168/2004. (V. 25.) Kormányrendelet előírásai szerint központosított közbeszerzés keretében történő beszerzés.

A központosított keretközbeszerzés során mindkét energiahordozó esetében ez évben is rendelkezésre állnak keretmegállapodások. Ezekre jelezhető a beszerzési igény a KEF-nél, majd lehetősége van az ajánlatkérőnek - már nem közbeszerzés keretében – a keretmegállapodáson belüli versenyeztetési eljárásban kiválasztani a korábban keretmegállapodást kötött energiakereskedő közül azt, aki a legjobb ajánlatot adja. A keretmegállapodáson belüli versenyeztetési eljárásban kialakult intézményi végfelhasználói egységár minden egyes beszerzés esetén más és más lehet. Az intézményi szerződéses egységárat a következő tényezők közvetlenül befolyásolják:

• a beszerzés időpontja,

• az aktuális tőzsdei ár,

• az aktuális árfolyam,

• a beszerzendő mennyiség,

• keretmegállapodáson belüli versenyeztetési eljárásban kialakult kereskedői spread

• az intézményi felhasználási helyek (POD) tulajdonságai.

A keret-megállapodások előnye, hogy jelentősen lerövidítik a beszerzések időtartamát, tekintettel arra, hogy a több hónapig tartó közbeszerzési eljárás lebonyolítása helyett akár egy hét alatt is lefolytatható a keretmegállapodáson belüli versenyeztetés.

Az önkormányzatok e rendszerhez tavaly önként csatlakozott, regisztráltunk a KEF Portálon

A beszerzés keretében be kell jelenteni az igényünket, kezdeményezni kell a verseny újra nyitást az adott keretmegállapodáshoz. El kell készíteni az ajánlattételi felhívást, a közbeszerzési dokumentumokat, valamint a műszaki mellékletet, mely tartalmazza a felhasználási helyek (POD-ok) adatait (cím, igényelt teljesítmény, POD típus, stb.).

Az előzőekben rögzített feladatok ellátásához közbeszerzési szakértő igénybevételére van szükség.

A villamos energia beszerzésünk szakértői tevékenységét ellátó Sourcing Hungary Kft megkereste önkormányzatunkat, hogy szervezetük ez évben is csoportos beszerzéseket bonyolít, javasolja a csatlakozást a június hónapban induló eljárásokhoz.

A Sourcing Hungary Kft. elvégezné az energiabeszerzés teljeskörű lebonyolítását műszaki és beszerzési szakértői támogatással Felelős Akkreditált Közbeszerzési Szaktanácsadói útján, 450 000 Ft + ÁFA/eljárás ellenértékért vállalnák, az előző évi díjjal egyező mértékű az összeg. A cég számos energia beszerzés tárgyú közbeszerzési eljárást bonyolított le villamos- és földgáz energia témakörben, jelentős önkormányzati kört érintve. Csoportos közbeszerzési eljárás lefolytatását javasolják, mert a jelentősebb mennyiségű beszerezni kívánt mennyiség előnyt jelenthet, hiszen az ajánlattevők egy eljárás keretében köthetnek nagyobb szolgáltatási mennyiségre szerződést.

A csoportos közbeszerzési eljáráshoz a mellékelt dokumentumok aláírásával csatlakozhatunk. (csatlakozási nyilatkozat, szindikátusi szerződés)

A verseny újra nyitásával a meglévő keretmegállapodások alapján az érintett szolgáltatók által kiajánlott árak közül a legkedvezőbb árral lehet szerződni, de emellett közbeszerzési díj is felmerül, ami a becsült érték legfeljebb 2%-a lehet, mely az egyes számlákban járulékos költségként kerül felszámításra. Az előző évi beszerzésnél felszámított közbeszerzési díj 1 % volt.

Az előzőekben rögzítettek alapján javasoljuk, hogy Bátaszék Város Önkormányzata, valamint az intézményei, továbbá a tulajdonában lévő Kft.-k villamos energia és gázenergia ellátását a központosított közbeszerzési eljáráshoz történő csatlakozás keretében megkötendő szerződés útján biztosítsuk, a szakértői feladatok ellátására a Sourcing Hungary Kft.-t bízzuk meg.

Javasoljuk, hogy a szerződések 1 évre, fix árra szóljanak.

Kérjük a Tisztelt Testületet a határozati javaslat elfogadására.

 **1.sz. H a t á r o z a t i j a v a s l a t :**

**központosított közbeszerzés keretében történő földgáz beszerzésre**

Bátaszék Város Önkormányzata Képviselő-testülete

1. egyetért azzal, hogy az Önkormányzat és az intézményei, Kft.-i földgázbeszerzésére a központosított közbeszerzési eljáráshoz történő önkéntes csatlakozással, csoportos eljárás kertében kerüljön sor;
2. egyetért azzal, hogy az energia beszerzéssel összefüggő ajánlatkérés a 2024. október 1-től 2025. szeptember 30-ig tartó földgázellátási évre, egy éves határozott időre, fix árat tartalmazó feltételekkel kerüljön összeállításra;
3. az energia beszerzéssel összefüggő közbeszerzési szakértői tevékenység ellátására a Sourcing Hungary Kft-t (1138 Budapest, Madarász Viktor utca 47-49.) bízza meg;
4. felhatalmazza a polgármestert a csatlakozással összefüggő intézkedések megtételére, a szükséges dokumentumok aláírására, a közbeszerzési eljárás lefolytatásához szükséges nyilatkozatok megtételére;
5. a közbeszerzési szakértői feladat ellátásához szükséges 450 000 Ft + ÁFA, bruttó 571 500 Ft megbízási díj fedezetét az önkormányzat 2024. évi költségvetésének dologi kiadások előirányzata terhére biztosítja.

 *Határidő:* folyamatos

*Felelős*: Dr. Bozsolik Róbert polgármester

*Határozatról értesül*: Sourcing Hungary Kft.

Bátaszéki KÖH városüz. iroda

Bátaszéki KÖH pénzügyi iroda

 irattár

**2.sz. H a t á r o z a t i j a v a s l a t :**

**központosított közbeszerzés keretében történő villamos energia beszerzésre**

Bátaszék Város Önkormányzata Képviselő-testülete

1. egyetért azzal, hogy az Önkormányzat és az intézményei és Kft.-i villamos energia beszerzésére a központosított közbeszerzési eljáráshoz történő önkéntes csatlakozással, csoportos villamos energia beszerzés keretében kerüljön sor;
2. egyetért azzal, hogy az energia beszerzéssel összefüggő ajánlatkérés a 2025. évre egy éves határozott időre, fix árat tartalmazó feltételekkel kerüljön összeállításra;
3. az energia beszerzéssel összefüggő közbeszerzési szakértői tevékenység ellátására a Sourcing Hungary Kft-t (1138 Budapest, Madarász Viktor utca 47-49.) bízza meg;
4. felhatalmazza a polgármestert a csatlakozással összefüggő intézkedések megtételére, a szükséges dokumentumok aláírására, a közbeszerzési eljárás lefolytatásához szükséges nyilatkozatok megtételére;
5. a közbeszerzési szakértői feladat ellátásához szükséges 450 000 Ft + ÁFA, bruttó 571.500,- Ft megbízási díj fedezetét az önkormányzat 2024. évi költségvetésének dologi kiadások előirányzata terhére biztosítja

*Határidő:* folyamatos

*Felelős:* Dr. Bozsolik Róbert polgármester

*Határozatról értesül:* Sourcing Hungary Kft-t

Bátaszéki KÖH városüz. iroda

Bátaszéki KÖH pénzügyi iroda

irattár